《题阎立本十八学士图》
宋代·郑炳

阎公十八学士图，当时妙笔分锱铢。惜哉名姓不题别，但可以意推形模。

十二匹马一匹驴，五士无马应直庐。五鞍施狨乃禁从，长孙房杜王魏徒。

一人醉起小史扶，一人欠伸若挽弧。一人观鹅凭栏立，一人运笔无乃虞。

树下乐工鸣瑟竽，八士环列按四隅。笑谈散漫若饮彻，盘盂杯勺一物无。

坐中题笔清而癯，似是率更閒论书。其中一著道士服，又一道士倚枯株。

三人傍树各相语，一人系带行徐徐。后有一人丰而胡，独吟芭蕉立踟蹰。

一时登瀛客若是，贞观治效真不诬。书林我曾昔曳裾，三局腕脱几百儒。

雄文大笔亦何有，餐钱但日靡公厨。邦家治乱一无补，正论出口遭非辜。

时危玉石一焚扫，览画思古为嗟吁。

作者简介：郑炳，字秀（《独醒杂志》卷八作尚）明，闽县（今福建福州）人。高宗绍兴二十七年（一一五七）进士。历枢密院编修官、知南州，后擢京西运判，官终承议郎。事见《淳熙三山志》卷二九。